ตลาดหุ้นยุโรปเปิดบวกต่อเป็นวันที่สอง จับตาประชุม ECB วันนี้
ตลาดหุ้นยุโรปปรับตัวขึ้นในช่วงเปิดตลาดวันนี้ ก่อนที่จะทราบผลการประชุมของธนาคารกลางยุโรป ขณะการปิดทำการซื้อขายของตลาดหุ้นจีนในวันนี้ ช่วยบรรเทาบรรยากาศไม่แน่นอนที่ปกคลุมตลาดการเงินทั่วโลกในช่วงที่ผ่านมา
3 ก.ย. 2558

ผู้สื่อข่าวรายงานว่า ตลาดหุ้นยุโรปปรับตัวขึ้นในช่วงเปิดตลาดวันนี้ ก่อนที่จะทราบผลการประชุมของธนาคารกลางยุโรป ขณะการปิดทำการซื้อขายของตลาดหุ้นจีนในวันนี้ ช่วยบรรเทาบรรยากาศไม่แน่นอนที่ปกคลุมตลาดการเงินทั่วโลกในช่วงที่ผ่านมา
โดยดัชนี Stoxx Europe 600 เพิ่มขึ้น 1.11% แตะ 357.80 เมื่อเวลาประมาณ 08.20 น. ตามเวลาในลอนดอน
ส่วนดัชนี CAC-40 ตลาดหุ้นฝรั่งเศสเปิดวันนี้ที่ 4,601.75 จุด เพิ่มขึ้น 46.83 จุด หรือ 1.02% ดัชนี DAX ตลาดหุ้นเยอรมันเปิดที่ 10,161.36 จุด เพิ่มขึ้น 113.31 จุด หรือ 1.13%
โดยตลาดหุ้นยุโรปเดินหน้าขึ้นเป็นวันที่สองติดต่อกัน ขณะที่ตลาดหุ้นจีนปิดทำการวันนี้ เนื่องในวันเฉลิมฉลองครบรอบ 70 ปี สิ้นสุดสงครามโลกครั้งที่ 2 โดยนักลงทุนหันไปจับตาผลการประชุมของธนาคารกลางยุโรป (ECB) รวมถึงถ้อยแถลงของนายมาริโอ ดรากี ประธาน ECB ในการแถลงข่าวภายหลังเสร็จสิ้นการประชุม นักลงทุนรอดูว่าจะมีการส่งสัญญาณใดๆถึงการขยายมาตรการผ่อนคลายเชิงปริมาณ หรือ QE ซึ่งทาง ECB ดำเนินการอยู่หรือไม่ ท่ามกลางราคาสินค้าโภคภัณฑ์และตัวเลขเงินเฟ้อที่อ่อนแรง